Tegelikult  ei tehtagi aerofotosid üldse reislennukitest. Need ju lendavad oma marsruudi ja ajakava kohaselt ning niimoodi on pildistamisvõimalused piiratud. Aerofoto tegemiseks tuleks laenutada lennuk või siis paluda mõnel oma sõbral ennast ülevaatuslennule kaasa võtta. Kui selliste kohustustega sõpru muidugi leidub. Väiksed lennukid on hästi manööverdatavad, neil saab akna lahti teha ja paluda piloodil täpselt soovitud paika lennata ja siis seal kasvõi tiirutada, et soovitud pilt mälukaardile või filmile talletada.  Paljude linnade lähedal pakutakse suvisel ajal turistidele teenust linna lennukist vaadata. See võimalus on algatuseks väga hea, et saada üldse aimu kas aerofotos mingi võlu ka sees on. Või hakkab lennuki kaldumise ja raputamise peale kõht tõrkuma ning palub maandumist. Kurb oleks ju seda avastada kaheks tunniks laenutatud lennuki pardal esimese kümne minuti jooksul. Lendamine väikelennukiga ja suure sadadele reisijatele ehitatud õhulaevaga on täiesti erinev. "Turistikas" on lisaks kõigele ka odavam viis  saada aimu, mis ülevalt paistab ja mis on jäädvustamist väärt.